د فرید ملک ستر ارمان په نړیوال جام کې لوبه کول دي
په جنوبي کوریا کې د آسیايي اولمپیک په سیالیو کې د نیپال په وړاندې د افغانستان د بري اصلي راز د فريد ملک غوره توپ اچونه وه.
نولس کلن فرید ملک د ننگرهار د بهسودو ولسوالۍ دی. هغه وخت چې دی ماشوم و نو د مهاجرت په ورځو کې ورته پلار د کرکټ بال ورکړی او ورته ویلې ېې وو چې تکړه شه او د وسیم اکرم غوندې مشهور شه. له هماغې ورځې راهیسې فرید ملک د کرکټ په میدانونو کې منډې وهي. فرید ملک د نولس کلن ملي ټیم نه پس الف لوبډلې ته لاره موندلې او هیله مند دی چې ډیر ژر به د ملي ټیم غړی هم شي. هغه د نولس کلن ټیم د لوبغاړي په توگه د پاکستان په لاهور ښار کې د پاکستان د نولس کلن ټیم ٧ لوبغاړي په ١۴ منډو وسوزول او د کرکټ د مینه والو زړونه ېې وگټل. د هغې نه پس چې هر وخت فرید ملک ته د لوبیدو موقع برابره شوې هغه خپله وړتیا ښودلې چې تازه مثال ېې په جنوبي کوریا کې د اسیايي اولمپیک په سیالیو کې د نیپال په وړاندې په سیالۍ کې ځلیدل دي. دغه لوبه کې افغانستان الف لوبډله د لوبې په اخري شیبو کې د سخت مشکل سره مخ وه، او شکست ورته لا ورایه ښکاره کیدو. خو د فرید ملک تیزې او زړه ورې توپ اچونې د نیپال د لاس نه گټلې لوبه را ویستله او افغانستان ته ېې بری ترلاسه کړ. فرید ملک چې د چپ لاس توپ اچونکی دی. ارمان لري چې د کرکټ په راتلونکي نړیوال جام کې چې کال ٢٠١٥ فروري کې استرلیا او نیوزيلنډ کې کیدونکی دی، د افغانستان د ټیم غړی واوسي. هغه وايي چې دی باور لري چې د یو څو نورو ښه لوبو نه پس به د کرکټ مسولین ده ته پام وکړي او ملي ټیم کې به ېې واخلي. فرید ملک وايي چې حمید حسن ېې د خوښې ملي لوبغاړی دی او تل د هغه نه ډاډ او لارښونه اخلي. په نړیوالو توپ اچونکو کې یې د استرالیا مایکل سټراک د خوښې لوبغاړی دی او وايي چې هر وخت میدان ته کوزیږي نو وايي چې نن به بیا افغانستان دپاره یو بل ویاړ گټي. فرید ملک ځوان لوبغاړی دی او د کرکټ نړۍ کې ورته ډیره ځلانده راتلونکې سترگې په لار ده.